CELEX: 32020R2178
Language: sl
Date: 2020-12-15 00:00:00
Title: Izvedbena uredba Komisije (EU) 2020/2178 z dne 15. decembra 2020 o popravku Izvedbene uredbe (EU) 2020/1433 o odobritvi spremembe specifikacije proizvoda za ime, vpisano v registru zaščitenih označb porekla in zaščitenih geografskih označb, ki ni manjša („Pouligny-Saint-Pierre“ (ZOP))

22.12.2020   
               
               
                  SL
               
               
                  Uradni list Evropske unije
               
               
                  L 433/31
               
            
         IZVEDBENA UREDBA KOMISIJE (EU) 2020/2178
         z dne 15. decembra 2020
         o popravku Izvedbene uredbe (EU) 2020/1433 o odobritvi spremembe specifikacije proizvoda za ime, vpisano v registru zaščitenih označb porekla in zaščitenih geografskih označb, ki ni manjša („Pouligny-Saint-Pierre“ (ZOP))
         EVROPSKA KOMISIJA JE –
         ob upoštevanju Pogodbe o delovanju Evropske unije,
         ob upoštevanju Uredbe (EU) št. 1151/2012 Evropskega parlamenta in Sveta z dne 21. novembra 2012 o shemah kakovosti kmetijskih proizvodov in živil (1) ter zlasti člena 52(2) Uredbe,
         ob upoštevanju naslednjega:
         
                     (1)
                  
                  
                     Komisija je 5. oktobra 2020 sprejela Izvedbeno uredbo (EU) 2020/1433 (2)o odobritvi spremembe specifikacije proizvoda za ime „Pouligny-Saint-Pierre“ (ZOP) v skladu s členom 52(2) Uredbe (EU) št. 1151/2012. Pomotoma je bila iz Uredbe (EU) 2020/1433 izpuščena določba o prehodnem obdobju iz člena 15(4) Uredbe (EU) št. 1151/2012, ki ga je Francija odobrila nekaterim gospodarskim subjektom.
                  
               
                     (2)
                  
                  
                     Z dopisom z dne 20. decembra 2018 so francoski organi Komisiji dejansko sporočili, da je bilo prehodno obdobje iz člena 15(4) Uredbe (EU) št. 1151/2012, ki se konča 30. junija 2025, odobreno osmim gospodarskim subjektom, ki imajo sedež na njihovem ozemlju in izpolnjujejo pogoje iz navedenega člena, z odlokom z dne 22. novembra 2018 o spremembi specifikacije proizvoda za zaščiteno označbo porekla „Pouligny-Saint-Pierre“, objavljenim 8. decembra 2018 v Uradnem listu Francoske republike.
                  
               
                     (3)
                  
                  
                     V okviru nacionalnega postopka ugovora je bilo namreč prejetih osem ugovorov, ki so se vsi nanašali na pogoje proizvodnje mleka, natančneje na dejstvo, da ni mogoče spoštovati deleža krme z geografskega območja, kot je določen v specifikaciji proizvoda, kjer je navedeno: „Krma, proizvedena na geografskem območju (krma + dopolnilne krmne mešanice), predstavlja najmanj 75 % celotnega letnega obroka črede.“ Ti gospodarski subjekti so neprekinjeno zakonito tržili „Pouligny-Saint-Pierre“ vsaj pet let pred vložitvijo zahtevka in tako izpolnili pogoje iz člena 15(4) Uredbe (EU) št. 1151/2012. Zato jim je bilo odobreno prehodno obdobje, ki se konča 30. junija 2025, ki ga mora Komisija zdaj potrditi.
                  
               
                     (4)
                  
                  
                     Zadevni gospodarski subjekti so: Earl de Vesche (št. SIRET 50317689300017); Ferme des Ages (št. SIRET 19360598700026); Gaec de Villiers (št. SIRET 41293309500017); Jean Barrois (št. SIRET 33452601900016); Earl des Grands vents (št. SIRET 52325005800014); Earl du Start Chiebe (št. SIRET 50979878100019); Gaec de la Custière (št. SIRET 31928251300013); Gaec des Chinets (št. SIRET 35328804600017).
                  
               
                     (5)
                  
                  
                     Izvedbeno uredbo (EU) 2020/1433 bi bilo zato treba ustrezno popraviti –
                  
               SPREJELA NASLEDNJO UREDBO:
         
            Člen 1
            Izvedbeni uredbi (EU) 2020/1433 se doda naslednji člen:
            
               
                  „Člen 1a
                  Zaščita, ki jo daje člen 1, velja za prehodno obdobje, ki ga je Francija v skladu s členom 15(4) Uredbe (EU) št. 1151/2012 odobrila gospodarskim subjektom, ki izpolnjujejo pogoje iz navedenega člena, z odlokom z dne 22. novembra 2018 o spremembi specifikacije proizvoda zaščitene označbe porekla ‚Pouligny-St-Pierre‘, objavljenim 8. decembra 2018 v Uradnem listu Francoske republike.“
               
            
         
         
            Člen 2
            Ta uredba začne veljati dan po objavi v Uradnem listu Evropske unije.
         
         
            Ta uredba je v celoti zavezujoča in se neposredno uporablja v vseh državah članicah.
            V Bruslju, 15. decembra 2020
            
               
                  Za Komisijo
               
               
                  V imenu predsednice
               
               Janusz WOJCIECHOWSKI
               
                  Član Komisije
               
            
         
         
            (1)  UL L 343, 14.12.2012, str. 1.
         
            (2)  Izvedbena uredba Komisije (EU) 2020/1433 z dne 5. oktobra 2020 o odobritvi spremembe specifikacije proizvoda za ime, vpisano v registru zaščitenih označb porekla in zaščitenih geografskih označb, ki ni manjša „Pouligny-Saint-Pierre“ (ZOP) (UL L 331, 12.10.2020, str. 19).